На основу члана 38. став 3. Закона о удружењима („Сл. гласник РС“ број 51/09, 99/2011-др.закон и 44/2018 –др.закон) чл. 5. и чл.6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („СЛ.гласник РС бр.16/2018) и Одлуке о поступку доделе и контроле коришћења средстава за подстицање програма или недостајућег дела средстава за финансирање програма од јавног интереса које реализују удружења(„Сл. лист Града Ниша“ број 112/19), Општинско Веће Општине Житорађа расписује

**ЈАВНИ КОНКУРС**

**ЗА ФИНАНСИРАЊЕ/СУФИНАНСИРАЊЕ ПРОЈЕКАТА ОД ЈАВНОГ ИНТЕРЕСА У ОБЛАСТИ ЗАШТИТЕ ЖИВОТНЕ СРЕДИНЕ НА ТЕМУ „САЧУВАЈМО ПРИРОДУ“ КОЈА РЕАЛИЗУЈУ УДРУЖЕЊА И НЕВЛАДИНЕ ОРГАНИЗАЦИЈЕ НА ТЕРИТОРИЈИ ОПШТИНЕ ЖИТОРАЂА ЗА 2024. ГОДИНУ**

Укупан износ средстава намењен за финансирање/суфинансирање пројеката невладиних организација и удружења грађана из буџета Општине Житорађа за 2024. годину износи 500.000,00 динара, а у складу са Одлуком о буџету Општине Житорађа за 2024.годину („Службени лист Града Ниша“ бр.19/2024), раздео 5, Општинска управа, функција 560: локална самоуправа, шифра програма 0401, програмска активност: функционисање локалне самоуправе, шифра програмске активности 0001, позиција 115, економска класификација 481000, дотације осталим непрофитним институцијама.

Средства намењена невладиним организацијама и удружењима грађана додељују се за реализацију пројеката из области екологије и заштите животне средине, који су од јавног интереса и односе се на следеће области:

* Еколошко образовање и информисање: популаризација, подстицање, усмеравање и јачање свести о значају заштите животне средине
* Заштита природе: заштита и одрживи развој природних добара и ресурса, заштита биодиверзитета, промовисање важности очувања заштићених природних добара,
* Управљање отпадом: селективно сакупљање и рециклажа отпада и друге активности у области управљања отпадом, а у циљу заштите животне средине, унапређења система управљања отпадом и рационално искоришћавање отпадних материја,

на начин да се промоција вредности из наведених области врши израдом и постављањем едукативних табли на територији Општине Житорађа, израдом и поделом промотивног материјала, израдом монографија, израдом филмова и клипова, извођењем представа, писањем песама, који се могу користити за информисање свих категорија друштва.

Право учешћа имају невладине организације, односно удружења грађана која су регистрована на територији Општине Житорађа, односно имају седиште или огранак и делују на том подручју као општинске, међуопштинске или републичке организације не краће од шест месеци (у даљем тексту невладине организације), и која сагласно одредбама свог оснивачког акта и Статута, обављају активности у области заштите животне средине.

Удружење на јавном конкурсу може да конкурише за укупно утврђену вредност пројекта или за недостајући део средстава. Ако конкурише за недостајући део средстава, обавезно доставља изјаву која се односи на висину средстава обезбеђених из других извора финансирања.

Удружење може да учествује на Јавном конкурсу само са једним пројектом који се реализује у целини на територији Општине Житорађа.

Уколико невладина организација конкурише за доделу буџетских средстава у износу до 100.000 динара није у обавези да обезбеди сопствено учешће у финансирању пројекта, а уколико конкурише за средства у износу преко 100.000 динара, дужна је да обезбеди сопствено учешће у новцу у висини од 10% вредности пројекта.

Пројекат се мора реализовати на територији Општине Житорађа.

Пројекат мора бити реализован до 31.12.2024. године.

Учесник конкурса је дужан да достави:

- попуњен образац за писање предлога пројекта,

* попуњен образац буџета пројекта,
* попуњен образац наративног буџета пројекта,
* изјава о прихватању обавезе подносиоца пријаве,
* фотокопију решења о упису удружења у регистар.

Целокупна документација се доставља у једном овереном, одштампаном примерку (печат и потпис одговорног лица) поштом у затвореној коверти са назнаком **''Не отварати''** на адресу Општина Житорађа, Топлички Хероји бр.53, 18412 Житорађа или предајом у писарници Општине Житорађа.

На коверти треба назначити пуно име и адресу пошиљаоца, назив пројекта и насловити **„За Конкурс „Сачувајмо природу“**. Заједно са одштамапном и овереном документацијом неопходно је доставити и електронску верзију документације на компакт диску.

Избор програма који ће се финансирати средствима буџета Општине Житорађа (у даљем тексту: буџет) врши се применом следећих општих критеријума:

1) циљеви који се постижу: обим задовољавања јавног интереса, степен унапређења стања у области у којој се програм спроводи;

2) суфинансирање програма из других извора: сопствених прихода, буџета Републике Србије, аутономне покрајине или јединице локалне самоуправе, фондова Европске уније, поклона, донација, легата, кредита и друго, у случају недостајућег дела средстава за финансирање програма;

3) законитост и ефикасност коришћења средстава и одрживост ранијих програма: ако су раније коришћена средства буџета, да ли су испуњене уговорне обавезе.

Избор програма применом датих критеријума, вредновање предлога програма и пројеката врши се на основу следећих ближих мерила:

|  |  |
| --- | --- |
| КРИТЕРИЈУМИ | БРОЈ ПОЕНА |
| Капацитет пројекта – квалитет пројектне идеје, допринос побољшању квалитета живота грађана | 5 |
| Циљна група и корисници – број и величина циљне групе, директних и индиректних корисника укључених у реализацију пројекта | 5 |
| Иновативност пројектне идеје | 10 |
| Економска оправданост пројекта: Да ли је предложени трошак неопходан за имплементацију пројекта? | 20 |
| Прецизан и детаљан наративни буџет пројекта који објашњава усклађеност предвиђеног трошка са пројектним активностима | 10 |

Сваки члан Комисије врши појединачно вредновање предлога пројеката.

Предлог пројекта који од сваког члана Комисије има минимум 30 поена биће предложен Општинском Већу за финансирање.

**Конкурс траје 15 дана од дана објављивања.** **Неблаговремене и непотпуне пријаве неће бити разматране.**

Заинтересоване невладине организације могу преузети конкурсну документацију на сајту [www.zitoradja.org](http://www.zitoradja.org).

Одлука о избору пројеката невладиних организација који се финансирају из буџета Општине Житорађа биће објављена на званичној интернет презентацији Општине Житорађа.

**ОПШТИНСКО ВЕЋЕ ОПШТИНЕ ЖИТОРАЂА**

Број:501-788/2024-02

У Житорађи, дана 04.04.2024.године

ПРЕДСЕДНИК

ОПШТИНСКОГ ВЕЋА

Иван Станојевић